Nu sker det endelig. En af Aalborgs centrale pladser er klar til at åbne. Budolfi Plads i hjertet af Aalborg har i mange år været én stor byggeplads, med de gener det har givet for beboerne, de forretningsdrivende, de handlende og trafikanter, der færdes i området. Men nu har støvet lagt sig, og larmen fra håndværkerne er hørt op. Lørdag klokken 13 bliver der holdt åbningsfest for den nye plads, som har fået et helt nyt udseende. Pladsen har blandt andet fået et grønt område, der binder gågaderne sammen, og der er etableret en trappe over for Budolfi Kirke. NCC, der har stået for totalentreprisen, afleverede forleden området til bygherren, Budolfi Plads A/S, så alt er klart til den store åbningsfest i morgen. - Det har været spændende at skabe den nye plads, og jeg håber, at alle, der færdes og bor her, bliver glade for den, siger Henrik Krogh Holm, der er områdedirektør i NCC, i en pressemeddelelse. Før etableringen af den nye Budolfi Plads lå der en Nordea-bygning, et supermarked og et parkeringsanlæg i området. Alt det er nu revet ned, og i stedet er der opført en ny parkeringskælder med plads til 131 biler. Oven på den er der etableret en grøn plads omkranset af blandt andet af 31 boliger, et Rema 1000-supermarked og Restaurant Aktuel. Samlet er der tale om et byggeri på i alt 11.000 kvadratmeter inklusive kælder. Ved åbningsfesten i morgen lørdag er der tale ved Aalborgs borgmester, Thomas Kastrup-Larsen, og der bliver serveret gløgg, kakao og æbleskiver, og der er nissehuer og balloner til børnene. Musikken er lagt i hænderne på Aalborg Garden og Gregers Løvendahl Mogstad band.

Referat:
Flere års byggeri på en af Aalborgs centrale pladser er slut. I morgen markeres afslutningen med en åbningsfest.